**FATĂ DE ÎMPĂRAT**

*Irimescu Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aș strânge-n brațe tot zenitul

Ca depărtările să le destram,

Să nu mai fugi decât cu gândul,

Când noaptea îți va bate-n geam.

Din roua caldă a dimineții

Ți-aș împleti şirag de perle,

Să-ți poarte până-n ceasul serii,

Mireasma prafului de stele.

Și dacă totuși n-o să fie

De-ajuns o dragoste din dor,

Atunci ți-aș face-o colivie,

Să nu mai poți să pleci în zbor.

Și-n zborul tău grăbit spre Lună

Unde te-ascunzi de ochiul meu,

Tu lasă-mi mie vorbă bună,

Să știu un' te-oi găsi mereu!

Și-oi aduna minunea lumii

Și te-oi căta neobosit,

Ca să gustăm din apa vieții,

Când timpul nostru e sfârșit.

Tu, fată de-mpărat frumoasă,

Rănită-i inima din mine,

Că nu te iau să-mi fi mireasă,

Ci să rămâi a mea minune!

- Eu n-oi pleca din a mea lume

Numai de ești tu prințul meu!

Și stelelor le-om da noi nume

În timpul nostru scurt și greu.

- Eu te-am visat din totdeauna

Și niciodată n-ai lipsit,

M-a privegheat în noapte Luna,

Și-n zori cu tine m-am trezit.

Pe cer noi suntem două stele

Ce parcă tainic se privesc,

Și-n calea lunga dintre ele,

E raiul nostru pământesc.

Și vom putea a fi-mpreună,

Numai prin moarte de-om răzbii,

Iar veșnicia o să spună,

Că noi suntem a ei copii!

Te lasă dar' în grija sorții,

Fără de teamă să umblăm,

Și l-adăpostul umbrei nopții

În ceruri să cutreierăm!

Și-n nesfârșitele mistere,

Ce-n taină ne-au alăturat,

Vom regăsi printre unghere,

Scânteia focului curat.

Și mi-oi uita a mea menire,

Că tu ești rai când te privesc,

M-aprind și ard fără oprire,

La brațul tău nepământesc!